钦定古今图书集成/明伦汇编/官常典/第346卷 > 林旦
## 钦定古今图书集成/明伦汇编/官常典/第346卷 > 林旦

按《宋史林希传》：“希弟旦，第进士。熙宁中，由著作佐郎
主管淮南常平，擢太子中允、监察御史里行。居台五
月，以论李定事罢守故官。久之，干当奏院，陈绎领门
下封驳，又摭其前论罢之。累年，乃签书淮南判官，入
为太常博士，工部考功员外郎。元祐元年，拜殿中侍
御史。甫莅职，即上疏曰：‘广言路然后知得失，达民情
然后知利病。窃见去岁五月诏求谠言，士民争欲自
献。及详观诏语，名虽求谏，实欲拒言，约束丁宁，使不
得观望迎合，犯令干誉，终之必行黜罚，以恐惧之。于
是人人知戒，言将出而复止，至于再申谕告，方达天
聪。闻初诏乃蔡确、章惇造端，其词尽出于惇。今二人
既去，其馀党常怀丑正恶直之心，愿深留宸虑，以折
邪谋’。”遂论“吕惠卿、邓绾虽罢扬州，犹莅小郡，小郡之
民奚罪焉？乞投之散地，以谢天下。”又言：“近弹王中正、
石得一等，虽已薄责，得一所任肘腋小人，如翟勍之
徒，亦宜编削。”诏并降支郡管校。又论崔台符、贾种民
舞文深酷之罪，皆逐之。出为淮南转运副使，历右司
郎中、秘书少监、太仆卿，终河东转运使。子肤，坐《元符
上书》，陷于党籍。